Proiect de lege care ocolește decizia ÎCCJ despre testele antidrog la volan. Inițiatorii vor să facă din rezultatul pozitiv o infracțiune
Fosta ministră a Justiției Alina Gorghiu se numără printre semnatarii unui proiect de lege depus la Parlament joi, 30 ianuarie, care ar transforma în infracțiune orice test pozitiv antidrog al unui șofer. Proiectul ocolește decizia Înaltei Curți, care a stabilit că este necesar să se dovedească și că abilitățile de conducere ale șoferului au fost afectate, pe lângă testele pozitive rezultate din probele de sânge.